Babica buljooka
Babica buljooka (Paralipophrys trigloides) riba je iz porodice slingurki (lat. blenniidae). Jedina je poznata babica koja je aktivna i noću. Naraste do 10 cm, golog je, sluzavog tijela, velike i izražene glave, s velikim očima i ustima s očnjacima u obje čeljusti. Peraje su razvijene, a leđno peraje se proteže cijelom dužinom leđa, podijeljeno u dva dijela. Ova vrsta babica nema očne izdanke. Boja tijela joj zavisi od boje okoline, a kreće se od sivo-maslinaste, tamno smeđe pa do tamno sive. Bočno ima nekoliko okomitih tamnijih područja. Mužjaci su u sezoni mriještenja smeđi. Ove babice su jako neaktivne, malo se pokreću, osim u sezoni parenja. Najčešće ih možemo naći na kamenju koja vire iz vode, gdje nepomično stoje u nekoj rupi ili procjepu. Mogu ostati dugo izvan vode, udišući zrak, čak i do 10 sati. Hrane se školjkama, raznim životinjicama i algama. Razmnožava se od februara do maja. Ovu babicu možemo naći na cijelom Mediteranu i Crnom moru, na obalama istočnog Atlantika od Bretagne (Francuska), pa sve do Senegala i Kanarskih otoka i Madeire.